**Արտասահմանյան երկրների հետ մշակութային կապերի հայկական ընկերություն** (հապ. **ԱՕԿՍ**, ռուս. Армянское общество культурных связей с зарубежными странами), պետության կողմից ֆինանսավորված կամավոր հասարակական կազմակերպություն։ Ստեղծվել է 1944 թ. նոյեմբերի 20-ին։ Խորհրդային տարիներին զբաղվել է Խորհրդային Հայաստանի և արտասահմանյան երկրների միջև բարեկամական կապերի հաստատմամբ ու ամրապնդմամբ։

Պատմություն
-----------

Արտասահմանյան երկրների հետ մշակութային կապերի հայկական ընկերությունը ստեղծվել է 1944 թ.։

Մինչև 1958 թ. կոչվել է Կուլտուրական կապի հայկական ընկերություն։

Գործունեություն
---------------

Համագործակցող երկրների ցանկը
Խորհրդային տարիներին ընկերության նպատակն էր ծանոթացնել Խորհրդային Հայաստանի հասարակությանը արտասահմանյան երկրների ժողովուրդների մշակույթի նվաճումների հետ և փոխարենը տարածել հայկական մշակույթի արտասահմանում։

Ընկերությունը հիմնականում կազմակերպում էր ազգային տոներին և հիշարժան տարեթվերին նվիրված երեկոներ, ցուցահանդեսներ, ֆիլմերի ցուցադրություններ, գրքերի, տեղեկատու նյութերի, ֆոտո հավաքածուների փոխանակում, ինչպես նաև ակտիվորեն զբաղվում էր Հայաստան ժամանած պատվիրակություններին երկրի տեսարժան վայրերին ծանոթացնելով։

Մինչև Սփյուռքահայության հետ մշակութային կապի կոմիտեի ստեղծումը (1964 թ.) սերտ կապեր է ունեցել արտասահմանյան երկրներում գործող հայկական կազմակերպությունների և գործիչների հետ։

1975 թ. դրությամբ՝ ընկերությունը բարեկամական կապեր է ունեցել աշխարհի 67 երկրների 245 կազմակերպությունների և 466 գործիչների հետ։ Այդ երկրներից մոտ 28-ում եղել են բարեկամության ընկերություններ։

Ունեցել է մշակույթի, գիտության ու տեխնիկայի յոթ սեկցիա և 11 հանրապետական բաժանմունք։

Ընկերությունունն ունեցել է շուրջ 2650 աշխատակից։

Այսօր ընկերությունը հիմնականում կազմակերպում է միջոցառումներ և երեկոներ՝ տարբեր երկրների բարեկամության ընկերություններից անդամների մասնակցությամբ։ Առավել ակտիվ են բարեկամական հարաբերությունները Ֆրանսիայի, Ռուսաստանի, Վրաստանի, Իրանի, Ռումինիայի և Բուլղարիայի ընկերությունների հետ։

Շենք
----

Հիմնական հոդված՝ ԱՕԿՍ-ի շենք
Ստեղծման օրվանից ընկերությունը տեղակայված է եղել բժիշկ Հովհաննես Հովհաննիսյանի բուժարանի շենքում։ Վերջինս կառուցվել է 1914-1917 թթ՝ Հովհաննիսյանի պատվերով։

ԱՕԿՍ-ի շենքը Երևանի հետխորհրդային ճարտարապետության լավագույն նմուշներից է։

Ամսագիր և տեղեկատու
-------------------

Ընկերությունն ունեցել է իր ամսագիրն ու տեղեկատուն։

1945-1964 թթ. հրատարակվել է «Սովետական Հայաստան» ամսագիրը։

Տպագրվել է նաև «Հայաստանն այսօր» տեղեկատուն, որն ուղարկվել է աշխարհի 36 երկրների 90 կազմակերպությունների։ Հրատարակվել է 5 լեզվով։

Տեղեկատուում տեղ էին գտնում Խորհրդային Հայաստանի գիտական, մշակութային կյանքին վերաբերող իրադարձությունները։

Տեղեկատուի գլխավոր խմբագիրն էր Կոնստանտին Խոնդոյանը։

Նախագահներ
----------

* Մ. Ի. Պետրոսյան (1944-1946 թթ)
* Լ. Ա. Քալանթար (1947-1949 թթ)
* Գ. Խ. Հարությունյան (1949-1951 թթ)
* Բ. Ա. Աստվածատրյան (1951-1953 թթ և 1955-1958 թթ)
* Գ. Ս. Սևունց (1953-1955 թթ)
* Բ. Ա. Գրիգորյան (1958-1967 թթ)
* Ռ. Հ. Պարսամյան (1967-1972 թթ)
* Ռ. Մ. Սամսոնով (?-?)
* Նորա Հակոբյան (?-?)
* Ա. Սմբատյան (1997-ից ցայսօր)

Տես նաև
-------

* Սփյուռքահայության հետ մշակութային կապի կոմիտե
* ԱՕԿՍ-ի շենք

Գրականություն
-------------

* Հայկական սովետական հանրագիտարան (ՀՍՀ), հատոր երկրորդ, Երևան, 1976

Արտաքին հղումներ
----------------

* «ԱՕԿՍ-ի շենք»` կենդանի պատմություն